Si Ongol
Tagih Hutang
HARI semalam Ongol terlihat pina siap-siap handak bejalan menuju jembatan wadah biasa bebuhannya bedudukan. Belum tulak inya melihat ada Haji Untat lewat dihadapan rumah inya. “Handak kemana pian Ji,” takon Ongol. “Handak ke pasar Ngolai, handak menukar bola lampu. Maklum, kerancakan mati lampu neh banyak bola lampu dirumah ku yang pagat,” sahut sidin. “Bujur tu Ji ai, diwadah ulun gin hanyar semalam ja mengganti. Sama nasibnya wadah pian,” ujar Ongol.
Tuntung bepanderan wan sidin lalu Ongol siap-siap tulak. “Santai disana gin ai, soalnya banyak kekawalan disana sambil barokoan cap pekat, hehehe,” garunum Ongol sambil mengujak sepeda ontelnya. Sekalinya dalam perjalan inya ne bepadat wan Anang Gabau. “Kejembatankah Ngol,” takon Anang Gabau. “Ya am wal ai, handak kesana nah. Mun ikam pang kemana,” sahut Ongol sambil betakon jua. “Lebih baik kita makan gorengan di warung Acil Jablay daripada di jembatan kedida nang dimakan kecuali roko tu am nang disikat,” ujar Anang Gabau. “Oke wal, kita ke warung sidin ja,” sahut Ongol.
Akhirnya niat handak bedudukan di jembatan kada jadi karena ada kawan Ongol nang membawai makan gorengan di warung Acil Jablay. Baya sampai diwarung wan imbah memarkir sepeda ontelnya lalu Ongol memesan gorengan nang biasa inya makan diwarung Acil Jablay neh. “Pisang goreng bagumpal Cil ai,” ujar Ongol. “Tenang Ngol, sudah aku siapkan gasan bebuhan ikam,” sahut sidin.
Rahatan memakan pisang goreng bagumpal kada berapa menit datang Haji Untat. “Asiiieeek, sesepuh Kampung Liur datang kesini wal ai. Biasanya sidin pang nang membayari neh mun sidin ada diwarung, hehehe,” ujar Ongol. “Kada harapan Ngol ai. Sidin semalam tekor menjual pekat,” sahut Anang Gabau. “Kita lihat ai kena. Aku yakin ja sidin nang membayari gorenga kita neh,” ujar Ongol pina semangat bebanaran.
Kada berapa menit imbah membungkus gorengan didalam plastik, lalu Haji Untat ne bulik am sampai tenganga muntung Ongol. “Hari semalam ada angsulan menukar gula rahatan ikam ku suruh ke warung. Nah angsulannya tu ikam unjuk wan Jablay. Artinya ikam nang membayari gorengan nang aku bawa neh. Oke Ngol,” ujar sidin. “Jablay, nang membayari ne Ongol lah,” kuriak sidin. “Inggih Ji,” sahut Acil Jablay.
Mendangar pander Haji Untat tadi, harau masam muha Ongol sampai handak kada kawa bepander lagi am. “Hua hahahaha, rupanya Haji Untat datang ke warung Acil Jablay ne handak menagih hutang Ongol wan sidin,” ujar Anang Gabau pina mehulu-hulu banaran. Harau kada bunyi lagi am Ongol karena supan muha disambati Haji Untat. “Makanya jangan pina musti paan tadi. Kehandak sidin nang membayarkan ternyata sidin nang menyuruh ikam Ngolai, hahahaha,” ujar Anang Gabau pina behimat banaran menyambati.
Akhirnya, kada jadi makan gorengan Ongol ne karena duit nang dibawanya tumatan rumah tadi habis gasan membayari gorengan nang dibawa Haji Untat tadi. “Berapa butingkah nang dibawa Haji Untat tadilah,” takon Anang Gabau. “Dua puluh buting coy ai. Maka aku hanya membawa Rp20 ribu ja nah. Habis am gasan membayari sidin ja duit nang ada neh,” sahut Ongol pina masam muha. (*/fin)
- Terbagi Dua, Penumpang Menyusut
- Tewas Dijalan, Usai Antar Anak
- Enam Maskapai Asing Rambah RI
- Aneh, Kok Dibuat Lagi?
- Sampit Kekosongan Pasokan Sapi
ewe_Latn fuv_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn ind_Latn ind_Latn ind_Latn ind_Latn bjn_Latn